แบงก์แข่งดูดฝากระยะสั้นให้ดอกเบี้ยดุ
แบงก์ยังแข่งดูดเงินฝากไม่เลิก ล่าสุดแบงก์เล็ก ซีไอเอ็มบี ไทย ออกผลิตภัณฑ์เงินฝากประจำ 9 เดือน ดอกเบี้ย 3%
18 ส.ค. 2554

แบงก์ยังแข่งดูดเงินฝากไม่เลิก ล่าสุดแบงก์เล็ก ซีไอเอ็มบี ไทย ออกผลิตภัณฑ์เงินฝากประจำ 9 เดือน ดอกเบี้ย 3% 
น.ส.ดุษณี เกลียวปฏินนท์ ผู้ช่วยกรรมการผู้จัดการใหญ่ ด้านผลิตภัณฑ์เพื่อรายย่อย ธนาคาร ซีไอเอ็มบี ไทย เปิดเผยว่า ธนาคารได้ออกผลิตภัณฑ์เงินฝากประจำ 9 เดือน ดอกเบี้ยสูง 3% 
ทั้งนี้ ลูกค้าสามารถเลือกรับดอกเบี้ยรายเดือน หรือรับดอกเบี้ยเมื่อครบกำหนดตามสัญญา ผู้ที่สนใจสามารถเปิดบัญชีขั้นต่ำเพียง 1 หมื่นบาท รับฝากทั้งลูกค้าบุคคลธรรมดา คณะบุคคล และนิติบุคคลไม่แสวงหากำไร โดยจะเปิดให้บริการรับฝากตั้งแต่วันนี้ ถึงวันที่ 30 เม.ย.นี้ เท่านั้น
จุดเด่นของเงินฝากประจำ 9 เดือน ดอกเบี้ย 3% นี้ นอกจากการรับดอกเบี้ยที่สูงแล้ว ลูกค้ายังสามารถเลือกรับดอกเบี้ยแบบรายเดือน หรือเมื่อครบกำหนดได้ และลูกค้าจะได้รับดอกเบี้ยไปเต็มๆ ตั้งแต่เดือนแรก โดยไม่ต้องรอดอกเบี้ยสูงในช่วงเวลาท้ายๆ เหมือนกับการจ่ายดอกเบี้ยแบบขั้นบันได 
“ธนาคารคาดว่าจะสามารถตอบสนองความต้องการให้แก่ลูกค้าที่มองหาผลิตภัณฑ์เงินฝากซึ่งให้ผลตอบแทนจูงใจด้วยดอกเบี้ยสูงถึง 3% ตลอดโครงการ โดยเฉพาะผู้ที่ต้องการฝากเงินระยะกลางด้วยผลตอบแทนที่จูงใจตั้งแต่เดือนแรก และเชื่อมั่นว่าจะได้รับการตอบรับอย่างดีอีกครั้ง จึงตั้งเป้าหมายระดมเงินฝากจากโปรแกรมนี้ประมาณ 7,000 ล้านบาท” น.ส.ดุษณี กล่าว 
ทางด้าน ธนาคารกรุงศรีอยุธยา ออกผลิตภัณฑ์ “ตั๋วแลกเงิน กรุงศรี 11 เดือน อัตราดอกเบี้ย 3.15% ต่อปี” มีเงื่อนไขจะต้องซื้อขั้นต่ำ 1 แสนบาท 
นอกจากนี้ ยังออก “เงินฝากประจำพิเศษ 11 เดือน อัตราดอกเบี้ย 2.85% ต่อปี” โดยมีเงื่อนไขลูกค้าจะต้องฝากเงินขั้นต่ำ 5 หมื่นบาท ไม่จำกัดจำนวนสูงสุด ธนาคารจ่ายดอกเบี้ยเข้าบัญชีผู้ฝากทุกเดือน โครงการนี้เริ่มตั้งแต่ วันนี้–15 มิ.ย.นี้ เท่านั้น